ปลัดกระทรวงมหาดไทย ย้ำเดินทางข้ามจังหวัดเฉพาะเหตุจำเป็น และต้องปฏิบัติตามข้อกำหนดของแต่ละจังหวัด
ปลัดกระทรวงมหาดไทย ย้ำเดินทางข้ามจังหวัดเฉพาะเหตุจำเป็น และต้องปฏิบัติตามข้อกำหนดของแต่ละจังหวัดนายฉัตรชัย พรหมเลิศ ปลัดกระทรวงมหาดไทย กล่าวย้ำถึงการเดินทางข้ามจังหวัด ต้องมีเหตุผลความจำเป็นเท่านั้น และต้องติดตามข้อกำหนดของแต่ละจังหวัดด้วยว่าข้อกำหนดการเดินทางอย่างไร ส่วนกรณีการกักตัว 14 วันในจังหวัดที่เดินทางไปถึงนั้น ยืนยันว่า จะมีการกักตัวที่จังหวัดปลายทาง หรือจังหวัดภูมิลำเนาเท่านั้น แต่หากมีการหยุดพักค้างคืน อาจมีการกักตัว ทั้งนี้ขึ้นอยู่กับข้อกำหนดของจังหวัดนั้นๆ ดังนั้นจึงขอให้ประชาชนให้ความร่วมมือ หากเป็นไปได้ควรเดินทางเฉพาะเหตุจำเป็นเท่านั้นปลัดกระทรวงมหาดไทย ยังกล่าวถึงกรณีจังหวัดภูเก็ตปล่อยประชาชนออกมาจากพื้นที่เป็นจำนวนมาก ว่าจากการตรวจสอบแล้ว พบว่าประชาชนที่ไม่มีภูมิลำเนาอยู่ในจังหวัด แต่เข้าไปทำงานภูเก็ตกว่า 1 แสนคน เมื่อเกิดสถานการณ์โรคโควิด -19 ประชาชนกว่า 5 หมื่นคนไม่มีงานทำ จึงขอออกจากพื้นที่ โดยจังหวัดได้ทำการคัดกรองตามมาตรฐานที่ให้มีการลงทะเบียนอย่างถูกต้อง ตั้งแต่วันที่ 30 เมษายนที่ผ่านมา ยืนยันว่าจังหวัดภูเก็ตมี 17 ตำบล แต่ตำบลอนุญาตให้ออกหลังผ่านกระบวนการคัดกรองตามมาตรฐานแล้วมีเพียง 14 ตำบล ส่วนที่เหลืออีก 3 ตำบลยังไม่ผ่านเกณฑ์ ทั้งนี้ สถิติเมื่อเช้า (3 พ.ค 63) เวลา 9.00 น. มีประชาชนทยอยออกจากพื้นที่ตามทะเบียนแล้วกว่า 3,600 คน มีหลักฐานยืนยันตัวตนอย่างชัดเจน กระจายอยู่ใน 11 จังหวัดภาคใต้กว่าร้อยละ 70 จึงขอให้ประชาชนมั่นใจในมาตรฐานของรัฐบาล รวมทั้งคำนึงถึงระเบียบของสังคม ป้องกันตนเองและผู้อื่น ยืนยันว่ารัฐบาลยังตรึงเวลาเคอร์ฟิวห้ามออกจากเคหะสถานออกไปถึงสิ้นเดือนนี้ จึงขอให้ปฎิบัติอย่างเคร่งครัด